  Майя Бывальцева «Справедливая Россия» партилэн кивалтӥсез Сергей Миронов партилэн улосвыл ёзэтэзлэн кивалтӥсезлэн Фарид Юнусовлэн солэсь кандидатуразэ Удмуртилы тӧроез быръёнъёсы ӵектонэн кичӧлтонэзлы дурбасьтӥз. Со сярысь ивор «эсэръёслэн» нимлыко сайтазы шараямын. Тодэ вайытом, элькунлы кивалтӥсез дырызлэсь вазь быръёнъёс 2017-тӥ арын 10-тӥ куарусёнэ ортчозы. Ас мылкыдзыя ӵектӥськем муртъёс отчы пыриськыны уг быгато, нош партиос асьсэлэсь кандидатъёссэс быръён ужез кутскизы. Кинлы дурбасьтоз быръёнъёсын «Единая Россия» партия, тодмо луоз праймеризлы йылпумъянъёсъя. Отчы пырисько Удмуртилэн тӧроезлэсь ужзэ огдырлы быдэсъясь Александр Бречалов но Дэри ёрослэн тӧроез Андрей Коняшин. Удмуртилы тӧроез быръёнъёсын ЛДПР-лэсь кандидат луыны быгатоз партилэн улосвылъя координаторез, элькунысь парламентысь фракцилэн кивалтӥсез Тимур Ягафаров. КПРФ аслэсьтыз кандидатуразэ вералоз 26-тӥ инвожоысен 1-тӥ пӧсьтолэзёзь. Али каръёсын но ёросъёсын кандидатураосты эскерон мынэ. 10-тӥ куарусёнэ ик Удмуртиын Кун Кенешлэн куатетӥ ӧтчамаз депутатъёсты быръёнъёс ортчозы. Тегъёс: Политика быръёнъёс Удмуртия Россия  